Minkejja li l-karnival f’pajjiżi tal-Amerika Latina huwa attività popolari ferm, madanakollu, l-attivitajiet fil-Venezuela qed jiġu mtappna bil-protesti li fil-ġimgħat li għaddew ħakmu l-pajjiż. Mijiet ta’ dimostranti nġabru fil-kapitali Caracas bil-għan li l-gvern jagħti widen lit-talbiet tagħhom u jnaqqas l-użu tal-forzi tas-sigurtà fit-toroq u jeħles lil dawk li ġew arrestati minħabba l-protesti. Id-dimostranti qed jipprotestaw kontra l-inflazzjoni, ir-rata għolja ta’ kriminalità u n-nuqqas kbir ta’ ikel u ħtiġijiet bażiċi. Numru mdaqqas ta’ nies mhux ser ikunu qed jipparteċipaw fl-attivitajiet tal-karnival, hekk kif qalu li dan m’huwiex iż-żmien li tiċċlebra. Pajjiżi tal-Amerika Latina, il-Vatikan u l-White House appellaw biex ikun hemm diskussjonijiet bejn iż-żewġ naħat, dan minkejja li l-oppożizzjoni m’aċċettatx li tipparteċipa f’diskussjonijiet paċifiċi bejn iż-żewġ naħat.